गुलाबनामा दे हवाले कन्ने राजा रंजीतदेव द राज्यकाल 1735 ई. कोला 1781 ई. तक रेहा। इस समें गी जम्मू आस्तै, आम तौरै पर अमन-शक्ति दा ते समृद्धि दा समां आखेआ गेआ ऐ। रजा रंजीतदेव गी इक नीतिकुशल ते बक्त-शनास डोगरा हाकम इस करी आखेआ गेआ ऐ की जे उसने पंजाब दी सीमा दे कन्ने-कन्ने त्रऊं पासेआ घिरे दे होने पर बी, जम्मू गी, बड़ी सफलता कन्ने पंजाब च फैली दी बद-अमनी ते खून-खराबे कोला दूर रक्खेआ हा। उस बेल्लै पंजाब च सियासी अधिकार आस्तै त्रऊं ताकतें च बड़ा खूनी संघर्श चलै करदा हा। इक पासै दिल्ली दी मुग़ल हाकमी पंजाब पर अपना अधिकार कायम रक्खना चांह‌्दी ही। उद्धर पंजाब च सिक्ख मिसलें दे रूप च उब्बरने आलियां केई सैनक शक्नियां, पंजाब गी मुगलें दे कमज़ोर पौंदे अधिकार कोला अज़ाद करोआने आस्तै संघर्श करै करदियां हियां। ते 1748 ई. च पंजाब पर अफगानिस्तान दे हाकम ऐहमद शाह दुर्रानी दे बार-बार हमले होने करी सूरत हाल इक-दम नमां रूप लैन लगी पेई ही।